Sárszentlőrinc

Hálával a szívünkben emlékezünk vissza a 2020 év eseményeire.

Februárban Isten kegyelméből egy „jó nagy szekérderéknyi” kiránduló jó baráttal elutazhattunk, és részt vehettünk a 2020. február 8. a Protestáns Cigánymissziós Találkozó, éves imanapján Debrecenbe, a református nagytemplomban.

Ezen az alkalmon közel másfél ezer roma nemzetiségű hívő ember gyűlhetett össze, hogy átélje az ott megjelent isteni jelenlétet. Ki tudja, lesz-e még ehhez hasonlóban részünk?

Nyár idején, a kovid korlátozások feloldása közepette ismét megrendezésre kerülhetett a felejthetetlen hírű „Cigány ételek” főző napja.

A sok finomság mellett elhangozhatott több igei bizonyságtétel, az alkalom szívfacsaró emlékeket ébreszt ma is.

De nem feledkezhetünk meg a „Közös asztal tábor” piliscsabai, idei rendezvényéről sem.

A nyári rendezvénysorozat egy különleges meghívással zárult: a Rózsák terén a kollégium épületében a református testvérek rendeztek döbbenetes emlékműsort a holokauszt roma áldozatai emlékére.

Sajnos sok jó dolog elmaradt a mostani helyzet miatt, de reméljük, hogy karácsony alkalmával valamilyen módon kifejezhetjük egymás és Istenünk irányába a tőle kapott szeretetet.

A békesség mindenkivel!

 Cseh Sándor

 cigánymissziói megbízott

Beszámoló a Zsivora György Népfőiskolai Alapítvány 2020. évi munkájáról

A 2020-as év a tervek felborulásának és az emberi erőtlenség, gyengeség és kiszolgáltatottság megtapasztalásának éve. Mindemellett az is kitűnt ebben az esztendőben, hogy sokkal inkább szorulunk egymásra - és Istenünkre-, mint ahogy azt ezelőtt tudni véltük.

 2020-ban voltak olyan munkaágak alapítványunk életében, amelyek a szokott módon folytak és voltak olyan feladatok, amiket a szükséghelyzet hívott életre.

A Teleház zavartalanul működött, segítve azokat, akik ügyeik intézésében segítségért fordultak hozzánk. Kivételt képezett az az időszak, amikor a márciusi járvány időszakban első ijedelmünkben két hét szünetet tartottunk, majd novemberben, egy hónapig nem volt ügyintézés, mert a teleház vezetője megbetegedett, karanténba került, gyógyulása hosszú folyamat volt.

Nyáron megtartottuk a szokásos cigány ételek főzőnapja rendezvényünket, hagyományőrző zenével, vendég lelkészek, bizonyságtevők szolgálatával. Jól sikerült nap volt, kb.100-an voltunk együtt.

Július elején hittantáborunknak is a Teleház adott otthont, a vírushelyzetre való tekintettel nem ottalvós, hanem napközis tábor formájában. A résztvevő gyerekek nagyobb része cigány származású volt. Nagyon jól sikerült tábort tudhatunk magunk mögött, alapítványi dolgozóink biztosították a hátterét a tartalmi munkának.

A cigány bibliaóra alkalmait amíg lehetett megtartottuk, amikor egyházunk elrendelte a hétközi alkalmak megszüntetését, fájó szívvel befejeztük ezt a munkaágat is.

Cseh Sándor cigány missziói munkatárs az év folyamán több ízben vitt cigány gyülekezeti tagokat találkozókra, táborokba, kirándulásra (Debrecen, Piliscsaba, Rózsák tere) a lehetőségek szerint. Sokat látogatott is a faluban, akár személyes találkozással, akár telefonon igyekezett mindvégig tartani a kapcsolatot a cigány testvérekkel.

A teleházi munkatársak -köztük a két cigányasszony, akik közhasznú munkások -, a tavaszi járvány időszakban derekasan kivették részüket hétről-hétre az igehirdetések kiosztásából, abban az időszakban, amikor nem tarthattunk istentiszteleteket. Az áhítatok sokszorosítása, házhoz vitele (400 db) nem valósulhatott volna meg az alapítványi stáb munkája nélkül. Év végén elkészítettük a Lámpás című folyóiratot is, amit az Evangéliumot Minden Otthonba nevű egyesülettől kapott naptárakkal együtt minden házba eljuttattunk, természetesen a falu, a környező falvak (Uzd, Lőrinc) cigány lakóihoz is.

A járvány időszakban fontossá lett a rászoruló idősek segítése is, bevásárlás, fabehordás, ügyes-bajos dolgok intézése. Sajnos a félelem és az elszigeteltség többeket reménytelen helyzetbe hozott, ezért a lelki segítségnyújtás is úgy kell, mint egy darab kenyér. Ezt a munkát is a cigányasszonyok végezték.

Ez évben is megtörténtek a ruhaosztások, épületek rendben tartása, temetőgondozás. Szociálisan rászorulók átmeneti megsegítése.

Összességében elmondhatjuk, hogy ebben az évben is igyekeztünk ott helytállni, ahol éppen szükség volt ránk és azt megtenni, amivel az egyes rászorulókat és a közösséget szolgálhattuk.

Isten áldását kérjük alapítványunk, benne a cigánymisszió további életére, abban a reményben, hogy egyházunkban a nagy egész kis részeként mi is helyt tudunk állni a jövő kihívásainak közepette is. Adja Isten, hogy így legyen!

Sárszentlőrinc, 2021. február 11. Karl Jánosné Csepregi Erzsébet evangélikus lelkész

Tervek 2021-re

A helyzet további bizonytalansága miatt nincsenek nagy terveink. Szeretnénk a szokott módon folytatni a munkát a Teleházban, s így jelen lenni a gyülekezet, a falu életében.

Reméljük, megtartható lesz a Cigány ételek főzőnapja, valamint a hittantábor.

A bibliaórák már folynak, a látogatások, ruhaosztások, szociális segítségnyújtás is napirenden van.

Bizonyára, ha lesznek találkozók, kirándulások, Közös asztal tábor, Cseh Sándor szervezi majd a résztvevőket.

Legyen áldás évünkön, ismerjük fel, hogy egy-egy időszakban minek a megtételére nyílik lehetőség.

 Karl Jánosné Csepregi Erzsébet